作者：吴渊
词牌/韵律：沁园春

paragraphs: 十月江南，一番春信，怕凭玉栏。
正地连边塞，角声三弄，人思乡国，愁绪千般。
草草村墟，疏疏篱落，犹记花间曾卓庵。
茶瓯罢，问几回吟绕，冷淡相看。
堪怜。
影落溪南。
又月午无人更漏三。
虽虚林幽壑，数枝偏瘦，已存鼎鼐，一点微酸。
松竹交盟，雪霜心事，断是平生不肯寒。
林逋在，倩诗人此去，为语湖山。